Eftir Sigmund Davíð Gunnlaugsson : " Það er ákaflega ánægjulegt að geta sagt frá öllum þessum breytingum sem hafa orðið til batnaðar á síðustu tólf mánuðum . " 4.000 ný störf ( heil ársverk ) hafa orðið til frá því að ný ríkisstjórn tók við . Það eru að jafnaði 11 störf á dag eða 16 hvern virkan dag . Afleiðingin er aukinn kaupmáttur . Ferðamönnum fjölgaði um 34% fyrstu 4 mánuði ársins frá sama tímabili í fyrra . Ný ríkisstjórn ákvað að hverfa frá áformum síðustu ríkisstjórnar um að hækka skatta á ferðaþjónustu . Áformin voru talin ótímabær því þau myndu draga úr vexti greinarinnar og skerða tekjur þeirra sem selja ferðamönnum vörur og þjónustu og þar með tekjur ríkisins . Gjaldeyristekjur af ferðaþjónustu eru orðnar meiri en af sjávarútvegi . Fjárfesting hefur aukist , ekki hvað síst meðal smærri og meðalstórra fyrirtækja . Byggingariðnaðurinn sem gengið hefur í gegnum miklar þrengingar er að taka við sér . Samkvæmt samantekt Viðskiptablaðsins nema þekkt verkefni , bara á sviði hótelbygginga í Reykjavík á næstu þremur árum um 45 milljörðum króna . Aukin velferð Jöfnuður hefur aukist þrátt fyrir hraðan hagvöxt . Útlit er fyrir að Ísland haldi stöðu sinni sem það land Evrópu sem er með lægst hlutfall landsmanna undir lágtekjumörkum eða í hættu á félagslegri einangrun . Samkvæmt síðustu mælingu var hlutfallið 12,7% á Íslandi en meðaltalið í ESB var 25% . Hvað varðar jafna tekjudreifingu mælda með Gini-stuðlinum var Ísland komið í þriðja sæti árið 2013 , einkum vegna hlutfallslegrar lækkunar hæstu launa en nú er útlit fyrir að við getum styrkt stöðu okkar með hækkun lægri og meðallauna . Barnabætur hækkuðu úr 7,5 milljörðum í 10,2 milljarða króna milli ára . Það er þriðjungs aukning . Tekjuskattur lækkaði um 5 milljarða , mest hjá millitekjufólki . Framlög til velferðarmála hafa verið aukin til mikilla muna . Skerðingar á greiðslum til öryrkja og eldri borgara sem teknar voru upp árið 2009 voru afnumdar og framlög til almannatrygginga aukin um 9 milljarða eða 11% . Íslensk stjórnvöld hafa aldrei sett jafnmikið fjármagn til félagsmála og á árinu 2014 . Framlög til heilbrigðismála voru aukin um 6,8 milljarða að raunvirði og ráðist í brýnar úrbætur á húsa - og tækjakosti Landspítalans . Endurskoðun menntakerfisins hefur þegar leitt til þess að hægt var að hækka laun kennara í grunn - og framhaldsskólum umtalsvert . Þrátt fyrir þetta var hallalausum fjárlögum skilað í fyrsta skipti frá árinu 2007 . Ný byggðaáætlun mun jafna tækifæri allra landsmanna til atvinnu og þjónustu , jafna lífskjör og stuðla að sjálfbærri þróun byggðarlaga um land allt . Sérstök áhersla verður lögð á stuðning við svæði sem búa við langvarandi fólksfækkun , atvinnuleysi og einhæft atvinnulíf . Veiðigjaldinu var breytt til að hlífa minni og meðalstórum fyrirtækjum . Unnið hefur verið að endurskoðun fiskveiðistjórnunarkerfisins með það að markmiði að hámarka tekjur samfélagsins af greininn um leið og rekstrarumhverfi er tryggt og grundvöllur sjávarbyggðanna er styrktur . Áhersla ríkisstjórnarinnar á nýtingu tækifæra á norðurslóðum og gerð fríverslunarsamninga hefur þegar sannað gildi sitt . Eitt stærsta hafnafyrirtæki heims , Bremenports , hefur undirritað samning um rannsóknir í Finnafirði með það að markmiði að byggja þar nýja heimshöfn . Um allt norðanvert og austanvert landið er verið að undirbúa framkvæmdir til að nýta tækifæri komandi ára . Ráðist hefur verið í endurskoðun regluverks með það að markmiði að einfalda líf fólks , nýsköpun í atvinnulífinu og rekstur fyrirtækja . Hagræðingarhópur ríkisstjórnarinnar skilaði 111 tillögum um hvernig spara mætti í ríkiskerfinu . Nú er unnið eftir þeim og öðrum hagræðingaráformum ríkisstjórnarinnar í öllum ráðuneytum . Samkeppnishæfni Íslands eykst nú hröðum skrefum . Í nýbirtri mælingu á samkeppnishæfni þjóða fór Ísland upp um 4 sæti . Rannsóknar - og nýsköpunarstarf mun stóreflast með nýsamþykktri aðgerðaáætlun ríkisstjórnarinnar og Vísinda - og tækniráðs . Þar er gert ráð fyrir verulegri aukningu ríkisframlags til nýsköpunar og rannsókna ( aukning upp á allt að 2,8 milljarða ) og innleiðingu hvata fyrir atvinnulífið sem skila muni tvöfaldri þeirri upphæð til viðbótar . Með því kemst Ísland í hóp þeirra fáu ríkja sem verja yfir 3% af landsframleiðslu til vísinda og nýsköpunar . Fyrirheit ríkisstjórnarflokkanna um aðgerðir í skuldamálum heimilanna eru komin til framkvæmda . Búið er að ljúka öllum liðunum 10 í þingsályktunartillögu um aðgerðir vegna skuldavanda heimilanna . Sérfræðihópur ríkisstjórnarinnar hefur skilað tillögum að því hvernig afnema megi verðtryggingu á nýjum neytendalánum og ríkisstjórnin hefur samþykkt að hrinda áætluninni í framkvæmd . Skuldaleiðréttingu ríkisstjórnarinnar hefur verið hrint í framkvæmd . Með skattleysi séreignarsparnaðar gefst fólki tækifæri til að greiða lán sín niður enn meira . Þegar aðgerðirnar koma saman má gera ráð fyrir að fólk geti fært niður lán sín sem nemur allri verðbólgu umfram 2 - 3% á árunum í kringum hrun . Með tillögum að nýju húsnæðiskerfi er markmiðið að lækka húsnæðiskostnað heimilanna og auðvelda ungu fólki að eignast húsnæði . Sérstök áhersla er lögð á að bæta stöðu leigjenda og húsnæðissamvinnufélaga , með bættri réttarstöðu , auknu framboði leiguhúsnæðis , skattalegum hvötum , hagkvæmari fjármögnun og þar með lægri leigu auk nýrra húsnæðisbóta sem komi í stað vaxtabóta og taki mið af tekjum en ekki búsetuformi til að auka jafnræði . Það er ákaflega ánægjulegt að geta sagt frá öllum þessum breytingum sem hafa orðið til batnaðar á síðustu tólf mánuðum . Þess má svo geta að bætt vinnubrögð í þinginu urðu til þess að stjórnarmeirihlutanum tókst að afgreiða óvenjumörg mál á tilsettum tíma og aldrei hafa jafnmörg þingmannamál fengið afgreiðslu , þar á meðal mikill fjöldi stjórnarandstöðumála . Við göngum því inn í sumarið ánægð með veturinn um leið og við búum okkur undir að gera enn betur á næsta ári og hlökkum til að fagna saman 70 ára afmæli lýðveldisins hinn 17. júní . Ég óska landsmönnum öllum góðs og heilladrjúgs sumars . Höfundur er forsætisráðherra og formaður Framsóknarflokksins .